Tre nordmenn bekreftet døde i Algerie
- Statoil har i ettermiddag mottatt den triste meldingen om at ytterligere én av våre avholdte medarbeidere som har vært savnet etter terrorangrepet ved In Amenas i Algerie er bekreftet død. Det er Hans M. Bjone, 55 år, bosted Brandbu, skriver Statoil i en pressemelding. Tidligere på dagen kom beskjeden om at også Tore Bech (58) fr Bergen og Thomas Snekkevik (35) fra Austrheim var blant de omkomne. Kripos jobber i kveld for fullt for å fastslå de to nordmennene Alf Vik og Victor Sneberg er blant de som foreløpig er funnet omkommet. - Vi jobber jevnt og trutt nå, og har et berettiget håp om å komme med flere identifiseringer i løpet av kvelden. Sjansene for flere identifiseringer øker nå for hver time, sier leder for den nasjonale ID-gruppa Per Angel i Kripos til VG nett. BAKGRUNN:Slik var de dramatiske døgnene INTERAKTIV GRAFIKK:Gisseldramaet i Algerie Det var en sorgtung ordfører Knut Magnar Lehre som fredag kveld mottok budskapet om at sambygdingen Bjone er bekreftet drept i Algerie. - Det var veldig trist å høre. Vi har hatt håpet så lenge vi ikke har hørt noe, sier ordfører Knut Magnar Lehre i Gran kommune til NTB. - Jeg kjente ham ikke personlig, men vi er jo en liten bygd hvor mange kjenner hverandre og hvor mange er berørt. Så dette er bare så utrolig trist å høre. Jeg føler virkelig med familien. De har vært gjennom en veldig vanskelig periode med mye usikkerhet, sier Lehre til NTB. Etter at Kripos har fullført sine egne undersøkelser av kroppene, må funnene deres sammenlignes med opplysninger om de savnede som ble innhentet fra pårørendesenteret i Bergen.Fredag morgen opplyste Utenriksdepartementet at de ikke lenger trodde det var sannsynlig å finne overlevende etter terrorangrepet ved det BP- og Statoil-eide gassanlegget i In Amenas i Algerie forrige uke. - Vi har forstått algeriske myndigheter slik at det fortsatt pågår søk og en gjennomgang ved gassanlegget, men dette er ikke lenger et søk etter overlevende. De leter blant annet etter udetonerte eksplosiver, opplyste pressekontakt Veslemøy Lothe Salvesen i Utenriksdepartementet (UD) til NTB fredag formiddag. Minst 37 utenlandske gisler og over 30 gisseltakere skal ha blitt drept i løpet av de fire dagene terroraksjonen varte.Kripos ønsker ikke å gå ut med detaljer om arbeidet som førte til identitetsbekreftelse av de tre nordmennene. - Jeg kan ikke på nåværende tidspunkt kommentere verken funnsted eller omstendighetene rundt identifiseringen, sier Angel. Angel opplyser at kroppene til de tre identifiserte nordmennene vil bli begjært utlevert til Norge.Ifølge Aftenposten vil de pårørende og Statoil bli informert om positiv identifikasjon før opplysningene blir offentliggjort. De pårørende vil heller ikke på nåværende tidspunkt få vite dødsårsaken, ifølge avisen. Ifølge NTB ønsker enkelte av Statoils ansatte seg ikke tilbake til In Amenas-anlegget i Algerie. Tillitsvalgt Ingrid Di Valerio i Tekna sier til NRK at terroren i Algerie har gått inn på Statoil-ansatte. - Enkelte vil ikke reise tilbake og arbeide i landet, ifølge Di Valerio. Di Valerio representerer 4.000 Statoil-ansatte. Om lag 100 av disse er til enhver tid stasjonert i utlandet. Statoil har ansatte i 36 land. - Reaksjonene går over hele spekteret. Fra dem som vil ut igjen til de som ikke vil det, sier Di Valerio. Presidenten i Tekna, Marianne Harg, har tidligere uttalt at Statoil framover kan komme til å måtte belage seg på å bruke lokale folk fra landene de opererer i. Totalt 13 nordmenn var på anlegget da angrepet begynte onsdag i forrige uke. Åtte av dem kom seg i sikkerhet. To av dem har fortsatt status som savnet. Til sammen sju ansatte fra Kripos' ID-gruppe er i den algeriske hovedstaden for å bistå i identifiseringsarbeidet etter terroraksjonen. De to nordmennene som fortsatt er savnet er:Bosted: Grimstad Familie: Gift, tre barn. Bakgrunn: Har jobbet i Statoil siden 1. mars 2007, deriblant på In Amenas-anlegget i Algerie.Bosted: Sandnes Familie: Gift, to barn Bakgrunn: Har jobbet som Statoils landsjef i Algerie siden oktober 2010. 56-åringen, som har jobbet i Statoil siden august 1985, har tidligere jobbet ved Heidrun-feltet. Han er også områdedirektør i Statoil.
Statoil bekreftet i ettermiddag at Hans M. Bjone (55) er det tredje norske offeret etter terrorangrepet i Algerie.